Hoof van African Bank bedankUitvoerende hoof van African Bank, Basani Maluleke (Foto: African Bank via ANA) Basani Maluleke, uitvoerende hoof van African Bank, het uit haar pos en as uitvoerende direkteur bedank om ander loopbaangeleenthede na te streef, het die finansiële instansie Maandag gesê. Die raad het Gustav Raubenheimer, hoof-finansiële beampte, as tussentydse uitvoerende hoof aangestel. Maluleke sal haar kennisgewingsperiode tot 30 April voltooi en sy sal ook in dié tydperk beskikbaar wees om ŉ suksesvolle oorhandiging te verseker. “Die raad waardeer Basani se beduidende bydrae om transformasie by African Bank te verseker sodat die instansie ŉ gediversifiseerde en belegbare handelsbank kan word,” het die bank gesê. “Haar bydraes sluit onder andere in die ontwikkeling en inwerkingstelling van die Omni-kanaal waar die bank ŉ digitale ervaring bied aan al sy kliënte en personeellede, wat weer die bank se handelsbeleggings verhoog en verseker dat die African Bank-handelsmerk rehabiliteer word.” Die bank word deur die Suid-Afrikaanse Reserwebank beheer ná hy byna in 2014 ineengestort het weens slegte lenings. Thabo Dloti, voorsitter van African Bank, het gesê die raad is vol vertroue dat Raubenheimer “ŉ veilige en bekwame paar hande sal bied, saam met die res van die uitvoerende span, om die groep te lei totdat ŉ permanente ampsdraer gevind word”. Die bank sal na verwagting Dinsdag sy finansiële verslae voorlê vir die jaar wat op 30 September geëindig het.